Diari Oficial de la Generalitat Valenciana


Sumari del DOGV 6006, del 05-05-2009 (2009/4560)

RESOLUCIÓ de 13 de març de 2009, de la Direcció General d'Energia, per la qual s'atorga a Endesa Gas Distribución, SA, autorització administrativa per a la construcció de les instal·lacions corresponents al gasoducte de gas natural denominat Antena a Pedreguer i les seues instal·lacions auxiliars, al terme municipal de Pedreguer, a la província d'Alacant, s'aprova el projecte d'execució i es declara, en concret, la seua utilitat pública. Expedient número CBREDE 2005/70/03.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6006

Data del DOGV
:   05-05-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/4560


Data del document
:   13-03-2009

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Pedreguer
    * empresa privada
    * gas natural

RESOLUCIÓ de 13 de març de 2009, de la Direcció General d'Energia, per la qual s'atorga a Endesa Gas Distribución, SA, autorització administrativa per a la construcció de les instal·lacions corresponents al gasoducte de gas natural denominat Antena a Pedreguer i les seues instal·lacions auxiliars, al terme municipal de Pedreguer, a la província d'Alacant, s'aprova el projecte d'execució i es declara, en concret, la seua utilitat pública. Expedient número CBREDE 2005/70/03. [2009/4560]  
Vist l'expedient amb referència CBREDE 2005/70/03 incoat pel Servici Territorial d'Energia d'Alacant, a instància de Gas Alicante, SA, amb domicili a l'efecte de notificacions en c/ Nueva, 1, 03548 Elda, relatiu a la sol·licitud de 6 de febrer de 2006, sobre autorització administrativa per a la construcció de les instal·lacions corresponents al gasoducte de gas natural denominat Antena a Pedreguer i les seues instal·lacions auxiliars, al terme municipal de Pedreguer, província d'Alacant, s'aprove el projecte d'execució i es declare, en concret, la seua utilitat pública.   
S'adjunta un exemplar del projecte tècnic d'execució firmat per tècnic competent i visat pel col·legi professional corresponent en data 27 de gener de 2006.  
Vist que per Resolució de la Direcció General d'Energia, de 7 de novembre de 2008, es realitza el canvi de titularitat de les instal·lacions de distribució de gas natural autoritzades en l'àmbit de les competències de la Conselleria d'Infraestructures i Transport de la Generalitat a nom de Gas Alicante, SA, a favor d'Endesa Gas Distribución, SA i tindre a esta com a successor universal en tots els procediments en tramitació davant d'esta Direcció General en relació amb instal·lacions de distribució de gas natural, la sol·licitud inicial dels quals corresponia a Gas Alicante, SA.  
Vist que realitzada la informació pública a què es fa referència en la Llei 34/1998, de 7 d'octubre, del Sector d'Hidrocarburs; en el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i al que preceptua el Decret 162/1990, de 15 d'octubre, sobre Impacte Ambiental, per mitjà d'anuncis en el Butlletí Oficial de la Província d'Alacant, de 23 de març de 2006, en el Diari Oficial de la Comunitat Valenciana, de 9 de març de 2006, i en els diaris El Mundo i La Verdad, de 10 de març de 2006, així com en el tauler d'anuncis de l'Ajuntament de Pedreguer, únic afectat pel projecte, han sigut presentades les al·legacions següents:  
L'empresa Gas Natural Cegas, SA, va presentar un escrit, per mitjà del qual, en síntesi, exposa:   
1. Que és part interessada en l'expedient, ja que ha sol·licitat l'autorització administrativa per a la distribució de gas natural al municipi de Pedreguer, que es tramita com a CBREDE/2005/59/03. 2. Que en l'esmentat projecte, la xarxa de gas prové d'un gasoducte en APB que actualment es troba en tràmit amb l'expedient CBREDE/2006/23/03 sol·licitat per Gas Natural Transport, SDG, SL, des del municipi del Verger a Xàbia, i que el que ha sol·licitat Endesa Gas Transportista, SL, des del qual partix l'Antena a Pedreguer, presenta redundàncies i ineficiències com ja va exposar en el tràmit d'al·legacions i considera que s'ha de denegar la seua autorització i no realitzar-se, i s'haurà d'efectuar, en tot cas, l'aprovació de l'Antena després de l'anàlisi de viabilitat del gasoducte de transport secundari. 3. Que l'Antena es presenta com a complement de la xarxa de transport secundari en APB, quan podia haver-se projectat directament un punt de lliurament a la població a partir del mateix eix APB, per mitjà de la reducció a la pressió de distribució necessària i d'esta manera evitar els trams en APA en paral·lel amb el gasoducte, la qual cosa implica un sobrecost important al projecte conjunt. 4. Exposa a continuació els avantatges del projecte de Gas Natural Cegas, SA, i els avantatges que oferix la gasificació per esta empresa.  
Traslladat l'escrit d'al·legacions a l'empresa peticionària, va contestar el següent:  
1. Que les al·legacions presentades ho són de forma extemporània en l'expedient de referència. 2. Que el projecte de gasoducte denominat Marina Alta promogut per Endesa Gas Transportista i del qual partix l'Antena a Pedreguer va ser sotmés a informació pública i, només aleshores, la mercantil Gas Natural Transport, SDG, SL, va sol·licitar autorització d'un gasoducte amb traçat anàleg, de la tramitació del qual no hi ha constància que haja sigut sotmés ni tan sols a informació pública, i entenem que el primer és més complet i detallat, i en tot cas no objecte del present expedient. 3. Que respecte a la proposta realitzada, cal destacar que des del punt de vista tècnic la solució oferida per Gas Alicante, SA, és la millor alternativa, ja que les xarxes de transport han de preveure posicions intermèdies de seccionament i/o derivacions amb els corresponents bypass reglamentaris que vehiculen el gas fins als consumidors finals, i els traçats en paral·lel constituïxen una minimització de les afeccions a particulars i organismes, així com un estalvi de costos i millora de la coordinació; per contra, la proposta oferida suposa una xarxa de mitjana pressió des del gasoducte de transport i limita l'accés al consum de gas natural en alta pressió per a futurs consumidors industrials, i impedix l'accés al grup tarifari més competitiu i econòmic. 4. Finalment, es rebaten les argumentacions oferides per Cegas com a millor alternativa de projecte a la gasificació de la zona.  
Vist que, de conformitat amb la sol·licitud efectuada segons el que establix el Reial Decret 1434/2002, s'ha remés a l'Ajuntament de Pedreguer, únic afectat pel traçat del gasoducte, separata del projecte presentat, i s'ha sol·licitat un informe en què done conformitat o s'opose a l'autorització sol·licitada.   
L'Ajuntament de Pedreguer va remetre l'informe del tècnic municipal en què exposa que la major part del traçat de l'Antena discorre per sòl no urbanitzable i només una part d'este pel polígon industrial, s'alinea amb l'autopista, afecta parcel·les de titularitat privada i incidix en el desenvolupament de plans urbanístics pendents d'aprovació definitiva o en procés de redacció. Que per això considera que el traçat ha de modificar-se i proposa que este transcórrega íntegrament per la zona d'influència de l'autopista.  
Comunicat l'informe esmentat a l'empresa sol·licitant, va contestar i va manifestar que la instal·lació és compatible amb l'ús agrícola de les parcel·les per les quals transcorre ja que, instal·lada la canonada, el terreny es restituïx al seu estat inicial, i queda apte per al posterior cultiu i sense perjuí del pagament de tots els danys i perjuís que es pogueren causar amb la instal·lació i constitució de la servitud subterrània de pas a través del procediment expropiatori corresponent; que sobre l'afecció al desenvolupament urbanístic del municipi el traçat s'ajusta als futurs vials dels plans parcials que estan pendents d'aprovació definitiva, com el de Molinets o al polígon industrial ja construït del sector 5, i respecte als que es troben en procés, s'adaptaran als vials que es projecten de manera que siga compatible amb el seu desenvolupament urbanístic. Assenyala l'empresa sol·licitant en un escrit posterior, de data d'entrada 09/03/2009, que quant a zones industrials, el traçat travessa el polígon industrial Les Galgues i n'aprofita els vials, ja que es troba consolidat.  
Finalment i quant a la variant proposada, no hi ha possibilitat de la seua estimació, de conformitat amb la Llei de Carreteres, ja que no és factible la instal·lació del gasoducte en la zona de servitud de l'autopista, això és, a menys de 25 metres des de l'aresta exterior d'esplanació.  
Vist que, de conformitat amb el que establixen els articles 80 i 98 del referit Reial Decret 1434/2002, es va remetre separata del projecte, amb les característiques generals de la instal·lació, a la resta de les administracions públiques, organismes i, si és el cas, empreses de servicis públics o d'interés general afectats. D'acord amb la documentació que hi ha en l'expedient, concretament a:  
- Conselleria de Territori i Habitatge. Camins Ramaders. Informa que es considera apropiada la solució adoptada per als encreuaments amb els camins ramaders afectats, amb les condicions i indicacions que l'informe esmentat conté.  
- Ministeri de Medi Ambient. Confederació Hidrogràfica del Xúquer, respecte de l'autorització per a dos encreuaments de llit públic en la capçalera del barranc de la Fusta al terme municipal de Pedreguer i documentació complementària presentada, va dictar resolució en què accedix als encreuaments proposats, amb les condicions que esta conté, i va establir entre estos la profunditat de soterrament de la conducció, que serà, com a mínim dos metres, comptadors a partir de la generatriu superior, i inclourà la corresponent protecció amb escullera d'un metre de grossària, com a mínim.  
- Iberdrola Distribución Eléctrica, SAU, contesta l'informe sol·licitat amb les condicions que conté el seu escrit.  
- Telefónica de España, SA, aporta documentació amb la senyalització de les xarxes telefòniques afectades per les obres que cal realitzar i amb les condicions que el seu informe conté.  
- Ministeri de Foment. Unitat de Carreteres d'Alacant, respecte a diversos encreuaments subterranis i paral·lelismes en la zona d'afecció de l'autopista AP-7 i la carretera N-332, al terme municipal de Pedreguer, remet l'informe sol·licitat, en el qual establix, entre altres condicions que este conté i respecte als encreauments de la carretera N-332, que es realitzarà per mitjà del procediment de clavament, de manera que el diàmetre de la perforació coincidisca amb el de la canonada, que anirà soterrada a una profunditat mínima d'1'50 m des de la generatriu superior a la cota de rodament de la calçada.   
Quant als encreuaments i paral·lelismes amb l'autopista AP-7, s'adjunta a l'informe l'autorització en precari d'estos de la Inspecció d'Explotació AP-7 de la Demarcació de Carreteres de l'Estat a la Comunitat Valenciana, amb les condicions que l'informe esmentat conté, entre les quals es prescriu que es respectaran les zones de protecció de l'autopista previstes en la Llei de Carreteres, i 14 metres més a partir del límit d'esplanació (8 m de zona de domini i 6 m per a la construcció del futur tercer carril), així com que en previsió d'altres possibles ampliacions o d'instal·lacions d'esta, l'autorització s'efectuarà en precari, i s'haurà de retirar l'antena, si és necessari. Quant als encreauments, es realitzaran per mitjà de perforació horitzontal i la longitud de la camisa no sols haurà d'estendre's a cada costat de l'autopista els 8 m de la zona de domini, sinó també els 6 m per a la construcció del citat tercer carril, a una profunditat mínima d'1'50 m davall el ferm de la calçada i de 0'80 m davall el fons de cuneta lateral.  
Els informes esmentats i les seues condicions van ser comunicats a l'empresa peticionària, que va manifestar la conformitat amb les condicions que contenen.   
Vist que, amb data 18 de setembre de 2006, la directora general de Gestió de Medi Natural de la Conselleria de Territori i Habitatge va dictar Declaració d'Impacte Ambiental en què estima acceptable el projecte, només als efectes ambientals, i sense perjuí de l'obtenció prèvia de les autoritzacions que siguen d'aplicació sempre que este es desenvolupe d'acord amb les previsions de l'Estudi d'Impacte Ambiental i les condicions i modificacions establits en esta i que en l'apartat segon de la part resolutiva de la present resolució s'exposaran.   
Vist que Endesa Gas Distribución, SA, es troba inscrita definitivament en la secció primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.  
Vist que, d'acord amb la sol·licitud i el projecte presentat, la finalitat que es perseguix amb la construcció d'esta instal·lació és dotar d'infraestructura gasista, com a energia alternativa, facilitar el desenvolupament industrial, la diversificació energètica i la millora en el subministrament per a eixa zona geogràfica.  
Vist que el projecte tècnic d'execució té un traçat plenament concretat, té entre la seua documentació els plànols pertinents a l'escala adequada, estan suficientment detallades i contenen una relació concreta i individualitzada dels béns i drets afectats.  
Vist que el Servici Territorial d'Energia d'Alacant, encarregat de la instrucció de l'expedient de sol·licitud, n'ha emés un informe favorable.  
Atés que el projecte té una definició i una concreció de les característiques tècniques i de traçat que garantixen la major seguretat i millor funcionalitat del gasoducte, i que estos són els paràmetres que condicionen i obliguen principalment a adoptar un traçat, amb independència de les afeccions que a tercers puguen representar i això sense perjuí d'indemnitzar-los adequadament.  
Atés que l'article 75.2 del Reial Decret 1434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i autoritzacions que siguen necessàries, d'acord amb altres disposicions que siguen aplicables i, en especial, les relatives a l'ordenació del territori i al medi ambient.   
Atés que s'han complit els tràmits establits en el títol IV del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'auftorització d'instal·lacions de gas natural i que és d'aplicació la disposició transitòria huitena de la Llei 12/2007, de 2 de juliol, per la qual es modifica la Llei 34/1998, de 7 d'octubre, del Sector d'Hidrocarburs.  
Atés que la instal·lació sol·licitada per Endesa Gas Distribución, SA, es troba en el projecte de gasificació Antena a Pedreguer, al qual li ha sigut concedida la subvenció prevista en el marc de l'Orde de 9 d'abril de 2008, de la Conselleria d'Infraestructures i Transport, sobre selecció de projectes de gasificació prioritaris a la Comunitat Valenciana.  
Atés la Direcció General d'Energia competent per a la resolució del present expedient, d'acord amb el que disposa l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
Primer  
Atorgar autorització administrativa a l'empresa Endesa Gas Distribución, SA, per a la construcció de les instal·lacions corresponents al gasoducte de gas natural denominat Antena a Pedreguer i les seues instal·lacions auxiliars, al terme municipal de Pedreguer, província d'Alacant.  
La present autorització quedarà sotmesa a les condicions que consten a continuació:  
1. El titular de la instal·lació constituirà en el termini d'un mes una garantia per valor de 7.009,68 euros, import del dos per cent del pressupost de les instal·lacions afectades que consten en la present resolució, per a garantir el compliment de les seues obligacions, d'acord amb l'article 82 del Reial Decret 1434/2002, de 27 de desembre, Regulador de les Activitats de Transport, Distribució, Comercialització, Subministrament i Procediments d'Autorització d'Instal·lacions de Gas Natural. La fiança es constituirà en la Tresoreria del Servici Territorial d'Alacant de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'Orde de 16 de desembre de 1996 de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular de la present autorització, amb la sol·licitud prèvia, una vegada que el Servici Territorial d'Energia d'Alacant formalitze l'acta de posada en marxa de les instal·lacions a què es referix la present resolució i l'interessat justifique el compliment de les obligacions derivades de la present autorització.  
2. La companyia Endesa Gas Distribución, SA, complirà estrictament les obligacions que s'assenyalen en l'article 74 de la Llei 34/1998, de 7 d'octubre, del Sector d'Hidrocarburs. En especial, estarà obligada a procedir a l'ampliació de les instal·lacions de distribució i facilitar les connexions en l'àmbit geogràfic de la seua autorització, en condicions d'igualtat quan així siga necessari per a atendre noves demandes de subministrament de gas, sense perjuí del que siga de l'aplicació del règim reglamentàriament establit per a les connexions.   
3. El titular de la present autorització gaudirà, com a distribuïdor, dels drets que assenyala l'article 75 de la Llei 34/1998, de 7 d'octubre, del Sector d'Hidrocarburs.  
4. La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article vint-i-huit del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.  
5. La present autorització s'entén sense perjuís i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que siguen aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre, modificat per l'article vint-i-huit del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.   
6. La present autorització s'atorga sense perjuí de tercers i deixant fora de perill els drets particulars.  
7. Serà causa de revocació de la present autorització:  
- L'incompliment de la constitució del depòsit de garantia en la forma i el termini assenyalat en estes condicions.  
- L'incompliment de les condicions esmentades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
8. Condicions d'orde mediambiental arreplegades en la Declaració d'Impacte Ambiental, de 18 de setembre de 2006.   
- Si en el transcurs de les obres es produïx qualsevol troballa d'interés històric, arqueològic o paleontològic, es comunicarà a la Direcció General de Patrimoni Cultural Valencià de la Conselleria de Cultura, Educació i Esport, de forma immediata, i s'adoptaran les mesures pertinents per a la seua protecció i conservació, de conformitat amb el que establixen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià. Això no eximix de l'obtenció de l'informe de conformitat del projecte amb la normativa de protecció del patrimoni cultural establit en l'article 11 de la Llei 4/1998, de Patrimoni Cultural Valencià.  
- L'amplària de la pista s'ajustarà a les previsions contingudes en el projecte i s'evitarà en els desplaçaments de la maquinària l'afecció a zones que excedisquen de l'amplària d'esta.  
- Les zones d'abassagament de materials se situaran preferentment en parcel·les on l'afecció a la vegetació siga mínima.  
- La terra obtinguda del fons de les rases no es mesclarà amb la terra vegetal i esta no s'emprarà per a la solera o coberta de les canonades sinó per a restaurar les capes més superficials del sòl.  
- En el desenvolupament de les obres es respectaran els preceptes continguts en la Llei 7/2002, de 3 de desembre, de la Generalitat Valenciana, contra la contaminació acústica i les ordenances municipals dictades respecte d'això.  
- Se sol·licitaran els permisos d'ocupació temporal dels camins ramaders carrerada de Pedreguer i carrerada del Pou dels Obits, d'acord amb el que establix la Llei 3/1995, de 23 de març, de camins ramaders i s'habilitaran els passos necessaris per a no interrompre el trànsit ramader.  
- D'acord amb el que establix el text refós de la Llei d'Aigües (RDL 1/2001, de 20 de juliol), qualsevol actuació que afecte el domini públic hidràulic o la zona de policia haurà de tindre preceptivament l'autorització de la Confederació Hidrogràfica del Xúquer.  
- S'efectuarà una correcta gestió dels residus- d'acord amb la Llei 10/2000 de Residus de la Comunitat Valenciana- generats en l'obra, i a l'acabament els terrenys hauran de quedar expedits de qualsevol resta procedent de l'obra.  
- Es revisaran diàriament les rases a fi d'evacuar la fauna atrapada en estes i es revisarà la disposició correcta de les rampes d'eixida.  
- Es tindran els permisos pertinents per a la captació de l'aigua emprada en la prova hidràulica de les canonades. S'implantaran mesures per a evitar l'absorció de fauna per la força de succió de les bombes d'aigua. En el cas d'emprar algun producte químic en la citada prova, s'haurà de realitzar una bassa de decantació de manera que els sobrants tinguen les característiques adequades per al seu abocament a llit públic. Els productes químics sobrants es derivaran a un gestor autoritzat.  
- Els treballs es realitzaran amb mitjans adequats que impedisquen conats d'incendis, i hi haurà extintors homologats i dispositius mataespurnes en les maquinàries. En tot cas es respectaran els preceptes i normes continguts en el Decret 7/2004, de 23 de gener, pel qual s'aprova el plec general de normes de seguretat en prevenció d'incendis forestals, en relació a les obres realitzades en la proximitat de zones naturals. En tot cas, es prohibix fer foc.  
Segon  
Aprovar el projecte d'execució del gasoducte denominat Antena a Pedreguer, firmat per un tècnic competent i visat pel col·legi professional corresponent en data 27 de gener de 2006, les característiques principals del qual s'indiquen a continuació i sotmetre'l a les condicions que igualment s'esmenten:  
- Tipus de gas: gas natural.  
- Punt de connexió: posició 02 del gasoducte de transport secundari Marina Alta fase I en les proximitats de la carretera CN-332, al terme municipal de Pedreguer a una pressió d'eixida màxima de servici regulable entre 16 i 4 bar (APA)(1).  
- Traçat: des de la posició 02 mencionada, en direcció sud-oest travessa, successivament, la carretera CN-332 i l'autopista AP-7, continua en direcció nord-oest, paral·lelament a l'autopista, voreja els voltants de la zona esportiva i el polígon industrial del municipi, per a finalitzar, en direcció sud-oest, en l'armari de regulació i mesurament.  
- Estació de Regulació i Mesurament (ERM).   
Amb rang de pressió APA/MPA(1), de pressió d'entrada màxima a 16 bar i d'eixida regulable entre 0'4 i 0'1 bar, i el cabal nominal és 2 x 3.000 m³(n)/h, amb destinació a l'alimentació de la xarxa de distribució del municipi de Pedreguer.  
- Canonades:  
En tot el seu traçat i a la pressió APA(1) és d'acer al carboni de diàmetre 4'', especificació API 5L, qualitat grau B, grossària 3,60 mm, i la longitud total de 1.751 ml.  
El cabal de gas que s'ha de subministrar és de 1.500 m³(n)/h.  
En condicions normals d'estesa de la conducció, la profunditat mínima és d'un metre sobre la seua generatriu superior.  
En l'encreuament de rius, torrents o rierols importants, s'ha previst aconseguir una profunditat mínima de soterrament, entre 1'50 i 2'50 m, així mateix, en els encreuaments de carreteres, autovies, autopistes i altres vials, la canonada s'instal·larà a 2'00 m, com a mínim i per al cas d'encreuaments amb ferrocarrils, la profunditat mínima serà de 2'50 m.  
- Instal·lacions auxiliars:  
Vàlvules de seccionament i derivació, vàlvules de tall tipus bola o esfera i protecció catòdica, per mitjà de la instal·lació d'ànodes de sacrifici de magnesi, amb caixes de presa de potencial de sulfat de coure.  
- Pressupost: 350.484 euros.  
Les condicions a què està sotmesa la mencionada aprovació són les següents:  
1ª Les obres hauran de realitzar-se d'acord amb el projecte presentat, amb les variacions que si és el cas se sol·liciten i s'autoritzen.  
2ª El titular de l'esmentada instal·lació informarà de l'acabament de les obres al Servici Territorial d'Alacant, a l'efecte de reconeixement, i presentarà l'oportú certificat de direcció, subscrit per un tècnic competent i visat pel col·legi oficial corresponent.  
3ª El titular de la instal·lació notificarà per escrit al Servici Territorial d'Energia d'Alacant el començament dels treballs per a efectuar les inspeccions, en cas de considerar-ho convenient.  
4ª L'administració deixarà sense efecte la present resolució en qualsevol moment en el cas que s'observe l'incompliment de les condicions que esta imposa. En estos supòsits, l'administració, amb l'oportú expedient previ, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.  
5ª El titular de la instal·lació haurà de tindre en compte en l'execució del projecte les condicions imposades pels organismes afectats, les quals se li van notificar oportunament i van ser acceptades.  
6ª El termini d'execució de les obres serà de 5 mesos a partir d'ocupació real de les finques afectades. No obstant això, abans de l'acabament del termini esmentat, Endesa Gas Distribución, SA, podrà sol·licitar-ne una ampliació per mitjà de sol·licitud motivada davant d'esta Direcció General d'Energia.  
Tercer  
Declarar, en concret, la utilitat pública del gasoducte autoritzat en el punt primer de la present resolució, la qual cosa comporta implícitament la necessitat d'ocupació dels béns i drets afectats i n'implica la urgent ocupació als efectes de l'article 52 de la Llei d'Expropiació Forçosa, i es concreta en una afecció a les finques particulars, incloses en la relació annexa, amb l'abast i els efectes previstos en l'article 107 de la Llei 34/1998, de 7 d'octubre, del Sector d'Hidrocarburs, i els articles 109.1, 110, 111, i 112.3 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.   
Quart  
Publicar i notificar la present resolució, d'acord amb el que establix el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural i comunicar que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells als quals, intentada la notificació, no s'haguera pogut realitzar.  
La present resolució no és definitiva en via administrativa i en contra podrà interposar-se recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la seua notificació, d'acord amb el que establix l'article 115 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.  
València, 13 de març de 2009.- El director general d'Energia: Antonio Cejalvo Lapeña.  
Relació concreta i individualitzada de béns i drets afectats del Projecte: Antena d'alta pressió "A"   
per a subministrament de gas natural al terme municipal de Pedreguer - (Alacant)  
  
Instal·lacions auxiliars  
  
Abreviatures utilitzades: Serv. ml = Servitud metres lineals; Serv. m²= Servitud metres quadrats; OT m² = Ocupació temporal metres quadrats;   
Exp. m² = Expropiació metres quadrats; PO = Posició  
(1) APA: 4 bar < P = 16 bar  
MPA: 0,05 bar < P = 0,4 bar  
\* \* \* \* \* \* \*  
Relación concreta e individualizada de bienes y derechos afectados del Proyecto: "Antena de alta presión "A"   
para suministro de gas natural al término municipal de Pedreguer - (Alicante)"  
  
Instalaciones Auxiliares  
  
Abreviaturas utilizadas: Serv. m.l.=Servidumbre metros lineales; Serv. m²= Servidumbre metros cuadrados; O.T. m² = Ocupación temporal metros cuadrados;   
Exp. m² = Expropiación metros cuadrados; PO = Posición  
(1) APA: 4 bar < P = 16 bar  
MPA: 0,05 bar < P = 0,4 bar